Nytt World Trade Center stiger fra asken
Etter at bygningsarbeiderne mandag monterte en horisontal stålbjelke på 387 meters høyde, er bygget blitt seks meter høyere enn taket på observasjonsetasjen til Empire State Building, fem kilometer lenger nord på Manhattan. Bygget ruver nok en gang over metropolen, denne gangen et tiår etter terrorangrepet som rystet landet. Dersom man regner med antennen, er imidlertid Empire State Building fortsatt New Yorks høyeste, på til sammen 471 meter. Men når One World Trade Center er ferdig neste år, overtar den igjen rekorden med 541 meter, inkludert sin egen antenne. Bygget blir også høyere enn de to tvillingtårnene - nordtårnet der antennen var, målte 526 meter. - Skyskraperen er tilpasset de originale tårnene og er nesten identisk til det ene tårnet, sier sjefsarkitekt for prosjektet, David Childs til CNN. Empire State Building, som ble bygd i 1931, var New Yorks høyeste til tvillingtårnene ble bygd i 1972, og overtok igjen rekorden etter at tvillingtårnene ble ødelagt i terroraksjonen 11. september 2001, da nesten 3.000 mennesker ble drept. Byggingen av den nye skyskraperen, som har fått navnet Freedom Tower, startet for seks år siden. - Det nye World Trade Center er mer enn bare en skyskraper; den er et symbol på New Yorks besluttsomhet og pågangsmot, sa New Yorks guvernør Andrew Cuomo da den nye milepælen ble markert mandag. (VG Nett/NTB)
Den nye skyskraperen som bygges på Ground Zero i New York, er nå offisielt blitt byens høyeste.